ZRUŠENÉ všeobecne záväzným nariadením č. 5/1999.

Všeobecne záväzné nariadenie
hlavného mesta Slovenskej republiky Bratislavy
č. 7/1994
zo 7. októbra 1994
o podmienkach vykonávania taxislužby na území hlavného mesta Slovenskej republiky Bratislavy
Mestské zastupiteľstvo hlavného mesta Slovenskej republiky Bratislavy podľa § 4 ods. 3 písm. d) a m) zákona Slovenskej národnej rady č. 369/1990 Zb. o obecnom zriadení v znení neskorších predpisov a § 11 ods. 5 písm. a) a f) zákona Slovenskej národnej rady č. 377/1990 Zb. o hlavnom meste Slovenskej republiky Bratislave v znení neskorších predpisov sa uznieslo:

§ 1
Úvodné ustanovenia
(1) Toto všeobecne záväzné nariadenie (ďalej len „nariadenie“) upravuje podmienky vykonávania osobnej a nákladnej taxislužby (ďalej len „taxislužba“)1) na území hlavného mesta Slovenskej republiky Bratislavy (ďalej len „hlavné mesto“).
(2) Vozidlom taxislužby pre účely tohto nariadenia sa rozumie motorové vozidlo,2) ktoré spĺňa podmienky uvedené v tomto nariadení (ďalej len „vozidlo taxislužby“).

§ 2
Oprávnenie pre vykonávanie taxislužby
(1) Taxislužbu je oprávnená vykonávať právnická alebo fyzická osoba jedným alebo viacerými vozidlami taxislužby, ktorá je držiteľom koncesnej listiny3) na výkon taxislužby (ďalej len „prevádzkovateľ“) a plní podmienky tohto nariadenia.
(2) Prevádzkovateľ je oprávnený poveriť vykonávaním taxislužby vozidlom uvedeným v koncesnej listine len osobu, ktorá by inak spĺňala podmienky stanovené pre vydanie koncesnej listiny, najmä:
a)	má oprávnenie na vedenie príslušného motorového vozidla,4) a pre vykonávanie osobnej taxislužby aspoň dvojročnú prax vo vedení dvojstopových motorových vozidiel,5)
b)	nebola právoplatne odsúdená pre trestný čin, z ktorého vyplýva, že nemá predpoklady byť vodičom vo verejnej osobnej cestnej doprave, ledaže by sa na ňu hľadelo, akoby nebola odsúdená,5)
c)	absolvovala povinné poúčanie vodičov,6)
d)	absolvovala povinnú lekársku prehliadku vodičov z povolania,7)
e)	pre vykonávanie osobnej taxislužby s kladným výsledkom absolvovala Okresným úradom Bratislava8) stanovenú psychologickú skúšku,
f)	preukázala potrebnými dokladmi splnenie podmienok uvedených v tomto odseku.
(3) Pri výkone taxislužby je prevádzkovateľ povinný mať vo vozidle taxislužby tieto doklady:
a)	osvedčenie o technickom preukaze vozidla alebo osvedčenie o evidencii vozidla,9)
b)	doklad o zaplatení posledného splatného zákonného poistného,10)
c)	doklad o zaplatení cestnej dane,11)
d)	overenú kópiu koncesnej listiny,12)
e)	tlačivá potvrdeniek o zaplatení cestovného,13)
f)	doklad o zaplatení miestneho poplatku, ak stojí vozidlo na stanovišti vozidiel taxislužby (§ 3 ods. 2),
g)	doklad o ciachovaní a nastavení taxametra v zákonom stanovených lehotách,14)
h)	protokol o vykonanej technickej prehliadke vozidla, pričom pri osobnej taxislužbe nesmie byť starší ako 6 mesiacov a pri nákladnej taxislužbe starší ako 12 mesiacov;15) tento protokol sa však nevyžaduje pri novom vozidle osobnej taxislužby v čase do 6 mesiacov a pri novom vozidle nákladnej taxislužby do 12 mesiacov od uvedenia do prevádzky,
i)	vierohodné poverenie prevádzkovateľa osobe vykonávajúcej taxislužbu príslušným vozidlom taxislužby na výkon taxislužby.
(4) Vodič vozidla taxislužby je povinný predložiť na požiadanie kontrolného orgánu (§ 7) občiansky preukaz alebo iný doklad preukazujúci jeho totožnosť a doklady uvedené v odseku 3.

§ 3
Stanovište vozidiel taxislužby
(1) Stanovište vozidiel taxislužby (ďalej len „stanovište“) je jedno alebo viac vyhradených parkovacích miest,16) ktoré sa zriaďujú17) pre státie18) vozidiel taxislužby súvisiace s výkonom jej činnosti.
(2) Na stanovišti môže stáť vozidlo taxislužby, ktorého vodič je oprávnený vykonávať taxislužbu na území hlavného mesta, pre ktorého je stanovište alebo parkovacie miesto na ňom vyhradené a ktorý sa vie preukázať platným dokladom (§ 2 ods. 3 písm. f)) o zaplatení miestneho poplatku za užívanie verejného priestranstva a ponúka výkon taxislužby (§ 5 ods. 2).
(3) Vozidlo osobnej taxislužby s viac ako piatimi miestami a vozidlo nákladnej taxislužby môže stáť iba na stanovišti, ktoré je určené a vyhradené pre tento druh vozidla.
(4) Na stanovišti môže stáť iba toľko vozidiel taxislužby, pre koľko je na ňom vyznačených parkovacích miest.
(5) Pri usporiadaní verejných zhromaždení a iných verejných akcií môže vozidlo osobnej taxislužby v súlade s podmienkami určenými na ochranu verejného poriadku pri ich konaní a v súlade s pravidlami cestnej premávky19) stáť aj mimo vyznačených stanovíšť.

§ 4
Vozidlo taxislužby
(1) Vozidlom osobnej taxislužby môže byť iba motorové vozidlo v riadnom technickom stave, ktorého vodič (prevádzkovateľ) vie spôsobilosť vozidla pre výkon taxislužby preukázať protokolom o technickej prehliadke vozidla (§ 2 ods. 3 písm. h)).
(2) Vozidlom nákladnej taxislužby môže byť motorové vozidlo určené na nákladnú dopravu užitočnej hmotnosti neprevyšujúcej 4 t.20)
(3) Vozidlo taxislužby musí spĺňať požiadavky podľa osobitných predpisov21) a podmienky uvedené v koncesnej listine. 
(4) Vozidlo taxislužby musí byť najmä
a)	opatrené strešným svietidlom schváleného typu so zreteľne viditeľným nápisom „TAXI“, ktoré musí byť rozsvietené, ak vozidlo ponúka službu mimo stanovišťa TAXI; pre osvetlenie nápisu platia predpisy o osvetlení smerových tabuliek na vozidlách určených na hromadnú dopravu osôb,22) pričom v čase, keď vozidlo nevykonáva taxislužbu, musí byť označenie zakryté alebo sňaté,
b)	vybavené ciachovaným, riadne registrujúcim a zaplombovaným elektronickým taxametrom umiestneným tak, aby umožňoval zákazníkovi ľahkú kontrolu jeho údajov;23)
c)	vybavené jedným alebo viacerými hasiacimi prístrojmi schváleného typu s mrazuvzdornou celkovou náplňou najmenej 2 kg,23)
d)	vybavené na viditeľnom mieste vo vnútri vozidla oznámením, že vodič je povinný vydať zákazníkovi na jeho požiadanie riadne vyplnenú a vlastnoručne podpísanú potvrdenku o zaplatení cestovného,24)
e)	označené zreteľne viditeľným obchodným názvom prevádzkovateľa alebo identifikačným číslom umiestneným na obidvoch predných dverách s veľkosťou písmen najmenej 30 mm25).
(5) Vozidlo taxislužby musí ďalej
a)	mať na skle pravých zadných dverí vozidla znak Okresného úradu Bratislava, ktorý osvedčuje vydanie koncesnej listiny,
b)	mať počas výkonu činnosti na vonkajšej strane pravých predných dverí v prednom hornom rohu ich nezasklenej časti a na palubnej doske vozidla na viditeľnom mieste pred pravým sedadlom umiestnený cenník cestovného; cenník musí udávať cestovné platné v čase ponuky taxislužby; nápis na dverách musí byť zreteľne viditeľný s veľkosťou písmen najmenej 10 mm,26)
c)	svojou čistotou primerane zodpovedať poveternostným podmienkam.
(6) Okrem označení uvedených v ods. 4 písm. e) a ods. 5 písm. b) môže byť na predných dverách vozidla iba označenie dispečingu, na ktorý je vozidlo napojené.

§ 5
Výkon taxislužby
(1) Výkon taxislužby možno ponúkať na stanovišti alebo počas jazdy; taxislužbu možno vykonať aj na základe objednávky telefonicky alebo iným spôsobom, a to zo stanovišťa alebo z miesta, kde vozidlo parkuje mimo výkonu taxislužby. Pri státí na stanovišti je vodič povinný zdržovať sa vo vozidle alebo v jeho bezprostrednej blízkosti a byť pripravený poskytnúť taxislužbu.
(2) Na stanovišti môžu stáť iba vozidlá taxislužby ponúkajúce taxislužbu, pričom zákazník má právo vybrať si ktorékoľvek z nich.
(3) Mimo stanovišťa môže vozidlo taxislužby v čase poskytovania taxislužby stáť len vtedy, ak počas jazdy čaká na zákazníka a má zapnutý taxameter. Ustanovením tohto odseku nie je dotknutá povinnosť vodiča rešpektovať pravidlá cestnej premávky.19)
(4) Vodič (prevádzkovateľ) nesmie bez súhlasu zákazníka ponúkať taxislužbu vo vozidle taxislužby, v ktorom je už zákazník alebo náklad iného prepravcu.
(5) Vodič na stanovišti a počas poskytovania taxislužby nesmie obťažovať okolie a zákazníkov svojím správaním, používaním zvukových výstražných znamení, rádiostaníc a rozhlasových prijímačov, najmä v nočných hodinách.27)
(6) Vodič taxislužby (prevádzkovateľ) je povinný poskytnúť taxislužbu okrem prípadov, ak zákazník:
a)	neuposlúchne jeho pokyny súvisiace s bezpečnosťou jazdy,28)
b)	je zjavne ovplyvnený alkoholickým nápojom alebo inou návykovou látkou29) a ohrozuje alebo môže ohroziť bezpečnosť alebo plynulosť cestnej premávky alebo verejný poriadok alebo vzbudzuje verejné pohoršenie,
c)	je v silne znečistenom odeve.
(7) Vodič je povinný poskytnúť taxislužbu tak, aby bola pre zákazníka vykonaná najhospodárnejšie, ak sa s ním nedohodol inak.30)
(8) Zákazník je vo vozidle taxislužby povinný riadiť sa pokynmi vodiča a chovať sa tak, aby svojím správaním a konaním neohrozil bezpečnosť jazdy a nespôsobil škody na vozidle.31)
(9) Pri každej jazde so zákazníkom alebo na jeho objednávku a pri dohodnutom čakaní, musí vodič mať zapnutý taxameter. Zákazník je povinný uhradiť cestovné len vo výške vykázanej taxametrom.
(10) Vodič môže odmietnuť pokračovať v jazde pri náhlom zhoršení jeho zdravotného stavu, pri nezjazdnosti vozovky a pri poruche vozidla, ktorá môže ohroziť bezpečnosť jazdy.32)  Vodič je však povinný podľa možnosti zabezpečiť na požiadanie zákazníka náhradné vozidlo.
(11) V prípade vyhrážok a ohrozovania vodiča zákazníkom, môže vodič ukončiť poskytovanie služby32) a vyzvať zákazníka, aby zaplatil cestovné a vozidlo opustil.
(12) Počas výkonu taxislužby je vo vozidle taxislužby zakázané fajčiť, pokiaľ sa vodič a zákazník nedohodnú inak.
(13) Vodič taxislužby má v rámci poskytovania osobnej taxislužby pomôcť zákazníkovi pri nastupovaní a vystupovaní a pri nakladaní a vykladaní batožiny.

§ 6
Účtovanie taxislužby
(1) Za vykonanú taxislužbu sa účtuje cestovné podľa platných cenových predpisov.33)
(2) Vodič taxislužby po ukončení jazdy oznámi zákazníkovi výšku cestovného. Taxameter vynuluje, až keď cestujúci uhradí cestovné a vozidlo opustí, najneskôr však pri nastúpení, prípadne objednávke ďalšieho zákazníka.
(3) Zákazník je povinný uhradiť iba cestovné uvedené na taxametri. V prípade, že vodič vynuluje taxameter ešte pred zaplatením, nie je zákazník povinný úhradu vykonať.
(4) Na požiadanie zákazníka je vodič taxislužby povinný vydať mu potvrdenku o zaplatení cestovného.34)
(5) Potvrdenka musí obsahovať:
a)	názov a sídlo prevádzkovateľa,
b)	štátnu poznávaciu značku vozidla taxislužby,
c)	dátum prepravy,
d)	východiskové a cieľové miesto prepravy,
e)	zaplatenú sumu,
f)	meno a vlastnoručný podpis vodiča,
g)	údaj o prejdenej vzdialenosti.

§ 7
Kontrola taxislužby
(1) Kontrolu plnenia ustanovení tohto nariadenia vykonáva mestská polícia a pracovníci poverení vykonávať kontrolu v zmysle platných právnych predpisov.35)
(2) Pokiaľ kontrolu dokladov a vozidla taxislužby nie je možné vykonať pri výkone taxislužby, je prevádzkovateľ povinný na vyzvanie oprávnených35) orgánov pristaviť vozidlo taxislužby na nimi určené miesto ku kontrole vozidla, požadovaných dokladov a prerokovaniu zistených nedostatkov.

§ 8
Sankcie
(1) Fyzická osoba, ktorá poruší toto nariadenie, dopustí sa priestupku proti poriadku v správe hlavného mesta a môže byť potrestaná pokutou do výšky 1000 Sk (v blokovom konaní 500 Sk).36) Pokiaľ došlo k porušeniu povinností uvedených v osobitných predpisoch,37) použijú sa sankcie podľa týchto predpisov.
(2) Právnickej osobe, ktorá poruší toto nariadenie, môže primátor hlavného mesta uložiť pokutu do výšky 200 000 Sk.38) Pokiaľ došlo k porušeniu povinností uvedených v osobitných predpisoch,39) použijú sa sankcie podľa týchto predpisov.
(3) Pokutu podľa odseku 2 možno uložiť do dvoch mesiacov odo dňa, kedy sa primátor hlavného mesta dozvedel o tom, kto sa porušenia dopustil, najneskôr však do jedného roka od spáchania konania opodstatňujúceho uloženie pokuty.

§ 9
Prechodné ustanovenie
Vozidlá taxislužby, pre ktoré bola vydaná koncesná listina pred nadobudnutím účinnosti tohto nariadenia, musia byť vybavené elektronickým taxametrom podľa § 4 ods. 4 písm. b) do 31. marca 1995.

§ 10
Účinnosť
Toto nariadenie nadobúda účinnosť 1. novembra 1994.

Peter Kresánek v. r.
primátor